碧澗書堂
作者：林夢英
朝代：宋

paragraphs: 臨川遇鄒君，示我銅陵辨。
相邀游其間，百聞須一踐。
自從雙耳聾，已辦兩足繭。
武夷乃招隠，仙都輒策蹇。
遥睇麻源村，夢思勞輾轉。
今披碧澗記，華岡訂訛舛。
疑信吁莫論，是非爭之褊。
但欣泉石奇，堂成書可輦。
晁侯雲夢胸，妙處參墳典。
家有萬竹坡，琳琅閟營翦。
徘徊康樂舊，此興尤不淺。
人生貴自得，假物非至善。
山川侈遭逢，所託各偕顯。
嚴光釣越灘，叔子登楚峴。
氣象不低摧，吾徒志當勉。
相思邀未到，烟霞自舒卷。
唯應原上月，共照人孤狷。